Malefho ke mmampodi wa poko
Mmoki go tswa kwa Serowe, Rre Kabelo Malefho yo o tumileng ka leina la Mankge wa Setso o dule ka tse di tsididi go nna mampodi mo dikgaisanyong tsa poko tsa letsatsi la ga Tautona tse di neng di tshwerwe ka mafelo a beke. Rre Malefho yo o dingwaga tse di masome mararo le boraro o fentse ka dintlha di le masome a mane le boraro a longwa serota ke Mme Galenkgathe Taunyane, fa Rre Keabetswe Moleta a tsere maemo a boraro. Fa a bua mo potsolotsong, Rre Malefho o ne a seka a fitlha boitumelo jwa gagwe go bo e le mofenyi morago ga go iteisanya borathana le ba bangwe. O tlhalositse fa kgaisanyo ya monongwana e ne e le e e mashetla e bile e ngokile baboki ba bantsi go ralala kgaolo ya Legare. A re maikaelelo a go tsenelela phadisanyo e ne e le go buseletsa serodumo sa gagwe sa 2014 le 2016 fa e ne e le mmampodi go ya go emela kgaolo mo makgaolakgannyeng. O tlhalositse fa a sale a simolola go tsenelela dikgaisanyo tse ka 2012, mme e bile a kaya fa dikgaisanyo di mo solegetse molemo mo botshelong. A re di mo thusitse go nna le maitemogelo a a kwa godimo a go lemoga botlhokwa jwa go tsaya tsia bodiragatsi e le tsela ya itshetso. “Dikgaisanyo tse di fetotse matshelo a rona go menagane re le banana ka bangwe re ne re le mo lefifing re sa lemoge fa re le ditswerere e bile re sa itse fa botswerere bo ka nna le seabe se segolo mo go fetoleng botshelo jwa motho,” a bua jalo a tlhalosa fa ene a bone botshelo mo bodiragatsing jwa poko. A re madi a ba atswiwang ka one a ba thusa go itlodisa melatswana, e bile a galaletsa tautona wa pele Lt Gen. Dr Seretse Khama Ian Khama go bo e ne ya re mo pakeng ya gagwe ya go etelela lefatshe a leka ka bojotlhe go ribolola botswerere jwa badiragatsi. Rre Malefho yo go lebegang a ititeile sehuba go busetsa seetsele kwa Serowe se se dikileng se ile kgaolong ya Kgalagadi, a re o ya go itlhokotsa thata gore go seka ga nna le ope yo o mo gaisang. Mo kgaisanyong e nngwe ya poko ya sekgowa, mofenyi e ne ya nna Rre Obakeng Kagiso, a longwa serota ke Mme Kelebileone fa Rre Obakeng Mompati ene a gapile maemo a boraro. Mo moopelong wa dinnoto, setlhopha sa Palapye Voices go tswa kwa Palapye e ne ya nna sone bagaka, fa ditlhopha tsa Tsetsebye Choral le sa Masunga tsone di ne tsa iponela phenyo ya maemo a bobedi le a boraro ka tatelano. E re dikgang di eme jalo, mogokaganyi wa ditirelo tsa lephata la tlhabololo banana, metshameko le ngwao Mme Onalenna Chilisa o tlhalositse fa dikgaisanyo tsa bodiragatsi di gola ngwaga le ngwaga. O ne a tlhalosa fa dikgaisanyo di tsisitse diphetogo tse di eletsegang mo boitshwarong jwa banana ba lefatshe leno e bile di ba butse matlho go lemoga fa botswerere bo sa tlhole e le selo sa itloso bodutu mme e le tiro ya itshetso. 